טור מנוקד אורח חיים תקז
אוֹפִין בְּפוֹרְנִי, וְלֹא חַיְשִׁינָן לְטִירְחָא.
וּבִלְבַד שֶׁלֹּא תְּהֵא חֲדָשָׁה - דְּחַיְשִׁינָן שֶׁמָּא תִּפָּחֵת וְיִמָּנַע מִשִּׂמְחַת יוֹם טוֹב.

וּמְחַמְּמִין חַמִּין בְּאַנְטִיכֵי.

אַף עַל פִּי שֶׁעֵצִים שֶׁנָּשְׁרוּ מִן הַדֶּקֶל בְּיוֹם טוֹב אוֹ בְּשַׁבָּת שֶׁלְּפָנָיו אָסוּר לְהַסִּיקָן.
אִם נָשְׁרוּ בְּתוֹךְ הַתַּנּוּר מַרְבֶּה עֲלֵיהֶם עֵצִים מוּכָנִים וּמְבַטְּלָן, כֵּיוָן דְּקַלְיָא לְאִסּוּרֵיהּ מֻתָּר לְבַטֵּל אִסּוּר דְרַבָּנָן.
וּבִלְבַד שֶׁלֹּא יִגַּע בָּהֶן עַד שֶׁיִּתְבַּטְּלוּ בְּרֹב.
וְאָחִי הָרַב רַבֵּנוּ יְחִיאֵל זַ"ל כָּתַב - שֶׁאִם נָפְלוּ בְּתַנּוּר בְּשַׁבָּת, אָסוּר לְהַסִּיקָן בְּיוֹם טוֹב שֶׁלְּאַחֲרָיו אֲפִלּוּ עַל יְדֵי בִּטּוּל בְּרֹב.
וְלֹא דָּמִי לְנָשְׁרוּ בְּיוֹם טוֹב, דְּבְּהַהִיא לֵיכָּא אֶלָּא אִסּוּר דְרַבָּנָן גְּזֵרָה שֶׁמָּא יַעֲלֶה וְיִתְלֹשׁ, אֲבָל הֲנָּךְ שֶׁנָּשְׁרוּ בְּשַׁבָּת אֲסוּרִין מִדְּאוֹרָיְתָא בְּיוֹם טוֹב מִשּׁוּם הֲכָנָה, וּבְאִסּוּר דְּאוֹרַיְתָא אֵין מְבַטְּלִין אִסּוּר.

אָסוּר לִקַּח עֵץ מִבֵּין הָעֵצִים לַחְתּוֹת בּוֹ הָאֵשׁ בַּתַּנּוּר, דְהֲוָה לֵיהּ מְתַקֵּן מָנָא.

תַּנּוּר שֶׁנָּפַל לְתוֹכוֹ מִטִּיחַ הַטִּיט, אִם אֶפְשָׁר לֶאֱפוֹת וְלִצְלוֹת בּוֹ בְּלֹא גְּרִיפָה - אָסוּר לְגָרְפוֹ.
אֲבָל מֻתָּר לְהַשְׁכִּיב הָאֵשׁ וְהָאֵפֶר שֶׁבּוֹ כְּדֵי שֶׁיְּהֵא חָלָק וְלֹא יִגַּע בַּפַּת.
אֲבָל אִם צָרִיךְ לְגָרְפוֹ, אֲפִלּוּ אִם אֶפְשָׁר לֶאֱפוֹת וְלִצְלוֹת בּוֹ בְּלֹא גְּרִיפָה, וְאֵינוֹ גָּרְפוֹ אֶלָּא כְּדֵי לְיַפּוֹת הַפַּת אוֹ הַצָּלִי שֶׁלֹּא יִגַּע בּוֹ הַטִּיחַ וְיֵחָרֵךְ, שָׁרִי.
וְדַוְקָא בְּתַנּוּרִים שֶׁלָּהֶן שֶׁהָיוּ מְדַבְּקִין הַפַּת סְבִיבָם וְאֵין צְרִיכִין לְגָרְפָן אֶלָּא מֵהַטִּיחַ שֶׁנּוֹפֵל לְתוֹכוֹ.
אֲבָל בְּתַנּוּרִים שֶׁלָּנוּ שֶׁמְּכַבִּין הַגֶּחָלִים בִּגְרִיפָתָן, אִם אֶפְשָׁר לֶאֱפוֹת זוּלָתָהּ אֶלָּא שֶׁרוֹצֶה לִגְרֹף כְּדֵי לְיַפּוֹת הַפַּת, אָסוּר.
אֲבָל אִם אִי אֶפְשָׁר לֶאֱפוֹת בְּלֹא גְּרִיפָה מֻתָּר.

תַּנּוּר וְכִירַיִם חֲדָשִׁים, הֲרֵי הֵן כְּכָל הַכֵּלִים הַנִּטָּלִין בֶּחָצֵר.
אֲבָל אֵין סָכִין אוֹתָן בְּשֶׁמֶן, וְלֹא טָחִין אוֹתָן בְּמַטְלִית, וְלֹא מְפִיגִין אוֹתָן בְּצוֹנֵן כְּדֵי לְחַזְּקָן.
אֲבָל הֶסֵּק רִאשׁוֹן מֻתָּר אַף עַל פִּי שֶׁהוּא חָדָשׁ, שֶׁאֵינוֹ נִגְמַר לְהִתְחַזֵּק עַד שֶׁיְּפִיגֶנּוּ.
וְאִם צָרִיךְ לַהֲפִיגוֹ כְּדֵי לֶאֱפוֹת בּוֹ כְּגוֹן שֶׁהֻסַּק יוֹתֵר מִדַאי, יָכוֹל לַהֲפִיגוֹ בְּצוֹנֵן.
וּלְכָךְ הָיָה אוֹמֵר הָרַב רַבֵּנוּ מֵאִיר מֵרוֹטֶנְבּוּרְג - שֶׁמֻּתָּר לִשְׂרוֹת בְּמַיִם הַמְּכַבֶּדֶת שֶׁמְּכַבְּדִין בָּהּ הַתַּנּוּר אַף עַל פִּי שֶׁמְּכַבֶּה.

מֻתָּר לֶאֱפוֹת תַּנּוּר מָלֵא פַּת, אַף עַל פִּי שֶׁאֵין צָרִיךְ אֶלָּא לְפַת אֶחָד.
וּפֵרֵשׁ רַשִׁ"י - דַּוְקָא לָהֶם שֶׁתַּנּוּרֵיהֶם הָיוּ קְטַנִּים, וְהָיוּ מְדַבְּקִין הַפַּת בְּדָפְנוֹתֵיהֶן, וּמִתּוֹךְ שֶׁהוּא מָלֵא אֵין מָקוֹם לְחֻמּוֹ לְהִתְפַּשֵּׁט וְהַפַּת נֶאֱפָה יָפֶה.
אֲבָל בַּתַּנּוּרִים שֶׁלָּנוּ אֵין לֶאֱפוֹת יוֹתֵר מִמָּה שֶׁצָּרִיךְ.

אָסוּר לְגַבֵּל טִיט לָטוּחַ בּוֹ פִּי הַתַּנּוּר.
אֲבָל יָכוֹל לִקַּח מֵהַטִּיט שֶׁעַל שְׂפַת הַנָּהָר לָטוּחַ בּוֹ, וּבִלְבַד שֶׁיִּחֲדוֹ לְכָךְ מֵעֶרֶב יוֹם טוֹב - שֶׁיְּצַיֵּן אוֹתוֹ.

וְאֵפֶר - מֻתָּר לְרַשִׁ"י לְגַבְּלוֹ וְלָטוּחַ בּוֹ.
וּלְרִ"י - אָסוּר, אֶלָּא אִם כֵּן נָתַן עָלָיו מַיִם מֵאֶתְמוֹל.
וְרַבֵּנוּ תַּם פֵּרֵשׁ - דְּאֵפֶר נָמִי אָסוּר לְגַבְּלוֹ, וּפֵרֵשׁ הוּא "אֵפֶר מֻתָּר" - פֵּרוּשׁ לְהַנִּיחוֹ עַל פִּי הַתַּנּוּר כְּדֵי שֶׁיִּשְׁמֹר חֻמּוֹ, אֲבָל עָפָר אָסוּר לְהַנִּיחַ עָלָיו.